সিএসকে-র নেটে পর পর ছক্কা হাঁকালেন ধোনি!

ওয়েব ডেস্ক: আইসিসি চ্যাম্পিয়ন্স ট্রফি (ICC Champions Trophy) শেষ হলেই ফোকাসে চলে আসবে আইপিএল (IPL 2025)। এবং আইপিএল আসা মানেই সেই অমোঘ প্রশ্ন, মহেন্দ্র সিং ধোনি (MS Dhoni) কি খেলবেন? শেষ দু’-তিন বছর ধরে তাঁর খেলা এবং অবসর নেওয়া নিয়ে বিস্তর জল্পনা চলেছে। এবার ধোনির ফ্র্যাঞ্চাইজি চেন্নাই সুপার কিংসও (CSK) নিশ্চিত ছিল না তাঁর খেলা নিয়ে। তবে জল্পনার অবসান হয়েছে, তিনি খেলবেন।

একদিকে ভারতীয় দল ১২ বছর পর চ্যাম্পিয়ন্স ট্রফি জেতার লক্ষ্যে এগোচ্ছে। অন্যদিকে ধোনি আইপিএলের জন্য নিবিড় অনুশীলনে মত্ত। চেন্নাইয়ের নেটে বিশাল বিশাল ছয় মারতে দেখা গেল তাঁকে। বুঝিয়ে দিলেন, বয়স ৪৩ হলেও এখনও বোলারদের আতঙ্ক হয়ে উঠতে পারেন তিনি। কিছুদিন আগেই ধোনি জানিয়েছিলেন, আইপিএল খেলতে হলে কঠোর পরিশ্রম করতে হবে। এখন সেটাই করছেন।

আরও পড়ুন: বর্ণাঢ্য ইডেনে ব্লক বাস্টার ম্যাচ দিয়ে শুরু আইপিএল

View this post on Instagram

A post shared by Chennai Super Kings (@chennaiipl)

মুম্বইয়ে এক প্রোমোশনাল ইভেন্টে ধোনি বলেন, “আমি বছরে মাত্র দু’ মাস খেলি, তবে আমি খেলাটা উপভোগ করতে চাই, যেভাবে আমি শুরু করেছিলাম। তার জন্য অবশ্যই ছয় থেকে আট মাসে আমায় প্রচুর পরিশ্রম করতে হবে। কারণ আইপিএল অন্যতম শক্ত টুর্নামেন্ট। আপনার বয়স কত তা নিয়ে কারও আগ্রহ নেই। যদি এই পর্যায়ে খেলতে হয় তাহলে সেই মান ধরে রাখতে হবে।”

অবসরের জল্পনা উড়িয়ে ২০২৪ আইপিএলে (IPL 2024) খেলেছিলেন ধোনি। ১৪ ম্যাচে বিস্ফোরক ২২০ স্ট্রাইক রেট নিয়ে করেছিলেন ১৬১ রান। সেই সঙ্গে উইকেটকিপিং করে গিয়েছেন আগের মতোই। দুনিয়াজুড়ে তাঁর ভক্তেরা আশা করে আছে, আরও একবার দেখা যাবে ধোনি ধামাকা।

দেখুন অন্য খবর: