ছিটকে গেলেন গায়কোয়াড়, সিএসকের অধিনায়ক ধোনি

ওয়েব ডেস্ক: ২০২৫ আইপিএলেই (IPL 2025) হয়তো ক্রিকেটার ধোনিকে (MS Dhoni) শেষবার দেখা যেতে পারে। সাদা বলের ক্রিকেটে ভারতের সফলতম অধিনায়ক আইপিএল কেরিয়ার শেষ করবেন অধিনায়ক হিসেবেই। কারণ কনুইয়ে চিড় ধরার পুরো টুর্নামেন্ট থেকে ছিটকে গিয়েছেন চেন্নাই সুপার কিংসের (CSK) বর্তমান নেতা ঋতুরাজ গায়কোয়াড় (Ruturaj Gaikwad)।

পঞ্জাবের (PBKS) বিরুদ্ধে ম্যাচের আগেই গায়কোয়াড়ের চোট নিয়ে জল্পনা চলছিল। তবে তিনি সে ম্যাচে খেলেছিলেন। সিএসকে ১৮ রানে হেরে যায়। বৃহস্পতিবার সন্ধে ৬টার পর সিএসকে-র সোশ্যাল মিডিয়া হ্যান্ডল থেকে ঘোষণা করা হল, “কনুইয়ে চিড় ধরায় এই মরসুমের জন্য ছিটকে গেলেন ঋতুরাজ গায়কোয়াড়। এম এস ধোনি নেতৃত্ব দেবেন। দ্রুত সুস্থ হয়ে উঠুন ঋতু।”

আরও পড়ুন: ট্রোলিংকে পাত্তা দিচ্ছেন না রবিচন্দ্রন অশ্বিন

আগামিকাল (শুক্রবার) কলকাতা নাইট রাইডার্সের (KKR) বিরুদ্ধে ম্যাচের আগে ধোনিদের কোচ স্টিফেন ফ্লেমিং (Stephen Fleming) বললেন, “গুয়াহাটিতে চোট লাগে ঋতুরাজের। ব্যথা নিয়ে চালিয়ে যাচ্ছিল। এক্স-রে করে পরিষ্কার কিছু বোঝা যায়নি। এমআরআই করায় কনুইয়ে চিড় ধরা পড়ে।”

ফ্লেমিং আরও বলেন, “আমরা ওর জন্য হতাশ, খারাপ লাগছে। খেলার জন্য ও যে প্রচেষ্টা করেছে আমরা তার সাধুবাদ জানাই। কিন্তু দুর্ভাগ্যবশত এখন থেকে এই টুর্নামেন্ট থেকে বেরিয়ে যাবে ও। আমাদের কাছে একজন আনক্যাপড খেলোয়াড় আছে, এম এস ধোনি, সেই মরসুমের বাকিটা নেতৃত্ব দেবে।”

দেখুন অন্য খবর: